
הכנסת העשרים
מושב רביעי
<פרוטוקול מס' 730>
מישיבת ועדת העבודה, הרווחה והבריאות
יום שלישי, י"ט באדר התשע"ח (06 במרץ 2018), שעה 13:22
<סדר היום:>
<פרק ה' כולו (ביטוח לאומי), למעט סעיפים 22, 23, 24(1) ו-(2)(א), 25 (שעניינם שיפוי המוסד לביטוח לאומי), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
נכחו:

<חברי הוועדה:> 
אלי אלאלוף – היו"ר
מיכל בירן 
מירב בן ארי 
טלי פלוסקוב
איציק שמולי 

חברי הכנסת:
קארין אלהרר
דב חנין
סאלח סעד
לאה פדידה
מוסי רז
<מוזמנים:> 
שר העבודה, הרווחה והשירותים החברתיים חיים כץ
	ד"ר הילה קפלן רענן
	–
	עו"ד, היועצת המשפטית, משרד העבודה, הרווחה והשירותים החברתיים

	גלית מבורך
	–
	מנהלת השירות לאזרחים ותיקים, משרד העבודה, הרווחה והשירותים החברתיים

	דליה רוזניק
	–
	מפקחת ארצית, חוק סיעוד, השירות לאזרחים ותיקים, משרד העבודה, הרווחה והשירותים החברתיים

	סיגל מרד אברגיל
	–
	עו"ד, ראש תחום אסדרה, משרד העבודה, הרווחה והשירותים החברתיים

	טלי ארפי
	–
	עו"ד, סגנית בכירה ליועץ המשפטי, משרד האוצר

	יעל אגמון
	–
	רכזת ביטוח לאומי ורווחה, אגף התקציבים, משרד האוצר


	אייל מדן
	–
	רפרנט רווחה, אגף התקציבים, משרד האוצר

	ביאן ותד
	–
	רפרנטית תעסוקה, אגף התקציבים, משרד האוצר

	הדיל יונס
	–
	עו"ד, משרד המשפטים

	שריי גבאי
	–
	עו"ד, רשות האוכלוסין, ההגירה ומעברי הגבול

	אפרת לב ארי
	–
	עו"ד, הלשכה המשפטית, רשות האוכלוסין, ההגירה ומעברי הגבול

	ניר קידר
	–
	סמנכ"ל בכיר לתכנון, משרד הבריאות

	ארנה זמיר
	–
	מנהלת אגף סיעוד, המוסד לביטוח לאומי

	רבקה רוזנברג
	–
	מנהלת תחום סיעוד, המוסד לביטוח לאומי

	מרים שמלצר
	–
	מנהלת אגף מחקר, המוסד לביטוח לאומי

	אשר בטלמן
	–
	ממונה בכיר, אגף סיעוד, המוסד לביטוח לאומי

	שושנה רחמים
	–
	אחות, מפקחת ארצית, סיעוד, המוסד לביטוח לאומי

	שרון אסיסקוביץ
	–
	רפרנט סיעוד, מינהל המחקר, המוסד לביטוח לאומי

	מיכל אדירי
	–
	מרכזת אגף סיעוד, המוסד לביטוח לאומי

	גבריאלה הילברון
	–
	מנהלת תחום בכירה, המוסד לביטוח לאומי

	רועי קרת
	–
	עו"ד, הלשכה המשפטית, המוסד לביטוח לאומי

	חנן פוטרמן
	–
	עו"ד, הלשכה המשפטית, המוסד לביטוח לאומי

	פיני קבלו
	–
	סמנכ"ל מרכז השלטון המקומי

	מירה סלומון
	–
	עו"ד, היועצת המשפטית, מרכז השלטון המקומי

	ד"ר אסתי אשל
	–
	מנהלת מחלקת רווחה, עיריית אור יהודה, מרכז השלטון המקומי

	ורדה היבשר
	–
	מרכזת ועדת חוק סיעוד, עיריית ירושלים, מרכז השלטון המקומי

	מירב מייסנר
	–
	עובדת סוציאלית, עיריית רחובות, מרכז השלטון המקומי

	סלעית בר
	–
	עובדת סוציאלית, עיריית רחובות, מרכז השלטון המקומי

	פרופ' יצחק בריק
	–
	יו"ר האגודה הישראלית לגרונטולוגיה

	חזקיה ישראל
	–
	מנהל מחלקה לביטוח סוציאלי, התאחדות התעשיינים

	דור דאודיאן
	–
	התאחדות המלאכה והתעשייה

	דורון רז
	–
	יו"ר איגוד נותני שירותי סיעוד בישראל

	ארנון אלחנני
	–
	יו"ר עמותת חברות הסיעוד הפרטיות

	שמואל סמי קידר
	–
	מנכ"ל הל"ב - איגוד העמותות לזקן בישראל

	ליאור שטרסברג
	–
	מנכ"ל עמותת מט"ב - עמותה לשירותי טיפול ורווחה

	סלים אבו רטיוש
	–
	מנהל סניף המגזר בדואי, עמותת מט"ב - עמותה לשירותי טיפול ברווחה

	עפרה ברגר
	–
	מנהלת מרכזי יום, עמותת מט"ב - עמותה לשירותי טיפול ורווחה

	מזל גולדשטיין
	–
	מנהלת חטיבת סיעוד, עמותת מטב

	יפעת סולל
	–
	עו"ד, היועצת המשפטית, עמותת כן לזקן

	טל חדד
	–
	מנכ"ל משמרות שירותי סיעוד

	נתי ביאליסטוק כהן
	–
	מנכ"ל המרכז לעיוור

	ד"ר עמיחי תמיר
	–
	יו"ר ארגון הנכים

	דן מיכאל קדרון
	–
	תנו יד לחירש, נכים למען נכים

	יוסף רוזנמן
	–
	מוזמן/ת

	יובל יפת
	–
	שדלן/ית (עצמאי/ת), מייצג/ת את מטב (לקוחות קבועים נוספים שנושא הישיבה נוגע אליהם באופן ישיר: אהבה, ארגון הנכים בישראל המיוחד)

	רוני בונדי
	–
	שדלן/ית (עצמאי/ת), מייצג/ת את איגוד חברות הסיעוד

	צח בורוביץ
	–
	שדלן/ית (ח.ב. הקבינט ישראל בע"מ), מייצג/ת את איגוד לשכות המסחר, עמותת חברות הסיעוד


ייעוץ משפטי

שמרית שקד
מנהל/ת הוועדה:
ענת כהן שמואל
רישום פרלמנטרי:
אהובה שרון, חבר תרגומים
פ<רק ה' כולו (ביטוח לאומי), למעט סעיפים 22, 23, 24(1) ו-(2)(א), 25 (שעניינם שיפוי המוסד לביטוח לאומי), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018>
<היו"ר אלי אלאלוף:>
חברים, אנחנו חוזרים לדיון באווירה אחרת, עם חיוך, ואני באופן אישי רוצה לבקש שהשר יבין אותי על הכעס, אבל הוא כבר נתן לי הכשר רבני. אני באמת שמח שאנחנו כנראה מגיעים לסיום חיובי עם פתרונות אמיתיים.

אדוני השר, אתה תפתח?

<שר העבודה, הרווחה והשירותים החברתיים חיים כץ:>
קודם כל, אני מצטער על הסערה בה נכנסתי אבל אתם צריכים לבין שאנשים שנוגעים בציבור, כל אחד בדרכו שלו, משתדל להביא תוצאה מקסימלית. היה נראה לי באיזשהו מקום שלא מיצינו את מה שהיינו צריכים למצות למרות ההשקעה שאלי השקיע כאן ימים ולילות, ואני השקעתי ימים ולילות, והאוצר השקיע ימים ולילות - - -
<איציק שמולי (המחנה הציוני):>
גם חברי הכנסת השקיעו ימים ולילות.

<שר העבודה, הרווחה והשירותים החברתיים חיים כץ:>
וחברי הכנסת השקיעו ימים ולילות אבל פחות, אבל הרבה פחות.

<איציק שמולי (המחנה הציוני):>
תמיד פחות.

<שר העבודה, הרווחה והשירותים החברתיים חיים כץ:>
אתה לא מבין כמה פחות כי היו משאים ומתנים אבל בשבילך שמולי, מאחר ואתה צעיר, במשא ומתן כל אחד צריך למשוך את החבל לכיוון שלו כמה שיותר ואסור שהחבל ייקרע. כאן ראיתי שיש עוד מקום למשוך את החבל והוא לא הולך להיקרע. 

<קארין אלהרר (יש עתיד):>
השר כץ, אתה יודע שאני מעריכה אותך אבל לבוא ולהגיד שעשיתם עבודה אבל פחות?

<שר העבודה, הרווחה והשירותים החברתיים חיים כץ:>
פחות שעות. עשיתם עבודה יותר טובה. מאחר ואת יותר טובה ממני.

<קארין אלהרר (יש עתיד):>
לא. בכלל לא. השעה שלך בדולרים וכל שעה שאת משקיעה, אני צריך להשקיע 3.4 שקלים. 

<לאה פדידה (המחנה הציוני):>
או 9.75 יחידות שירות.

<שר העבודה, הרווחה והשירותים החברתיים חיים כץ:>
בכל אופן, אלי מנצח על התזמורת והתזמורת הזאת מנגנת יפה.

<קארין אלהרר (יש עתיד):>
הוא עושה את זה בכישרון רב. 

<שר העבודה, הרווחה והשירותים החברתיים חיים כץ:>
עשינו מהלך נוסף, היו התרגזויות קלות אבל בשורה התחתונה – ואני לא מדבר כאן פוליטיקה – יושבים כאן אנשים שבאים ונותנים לב ונשמה, כל אחד בדרכו שלו, וכל אחד בא בידיים נקיות ואף אחד כאן לא לוקח שקל הביתה. 

אם הרגזתי מישהו, אני מבקש סליחה אבל גם אני באתי בידיים נקיות. אני אומר את הדברים גם לצד הזה וגם צד הזה שעדיין כועס.

<היו"ר אלי אלאלוף:>
ברשותכם, אנחנו חוזרים רק לדיון על רמה א' שהשתנתה ונצביע אחר כך.

<שר העבודה, הרווחה והשירותים החברתיים חיים כץ:>
מה שסוכם ברמה א' זה שיש כמה אופציות. יש אופציה אחת לקבל 9 שעות שירות בלי שעות בבית או לחילופין לפדות אותן ל-1,378 שקלים, 1,379 שקלים.

<שמרית שקד:>
5.5 יחידות שירות מלאות ללא הפחתה של 20 אחוזים.

<שר העבודה, הרווחה והשירותים החברתיים חיים כץ:>
נכון. זאת אופציה אחת.

אופציה שנייה היא לקחת 5.5 יחידות שירות בבית או חלקן. יבוא בן אדם ויאמר שיש לו 5.5 יחידות שירות - הסכום זהה ל-9 יחידות שירות בחוץ שאנחנו פודים בכסף – ולומר שמספיק לו בבית 4 שעות והוא רוצה לפדות שעה וחצי בכסף. יוכל לקחת בבית 4 שעות, שעה וחצי בכסף. 

<שמרית שקד:>
את הכסף אנחנו לא מפחיתים - - -

<שר העבודה, הרווחה והשירותים החברתיים חיים כץ:>
הכסף הוא בלי ההפחתה, של היום בן אדם שמקבל כסף.

<שמרית שקד:>
אם לוקחים שירות חלקי - - -

<שר העבודה, הרווחה והשירותים החברתיים חיים כץ:>
אם לוקחים שירות חלקי - - -

<אלון מסר:>
לפי ההמרה שקבועה.

<שמרית שקד:>
לא. ההמרה שקבועה היום, מפחיתים 20 אחוזים.

<קריאה:>
צריך להוסיף עליה.

<שר העבודה, הרווחה והשירותים החברתיים חיים כץ:>
בלי ההפחתה של 20 אחוזים. 

<קריאה:>
יש לי שתי הערות שלא דיברנו עליהן לנוסח של הוראות השעה.

<היו"ר אלי אלאלוף:>
רגע. בואו נסיים. נאפשר לשר לסיים את דבריו.

<שר העבודה, הרווחה והשירותים החברתיים חיים כץ:>
הייתה לנו אופציה שלישית. 

<שמרית שקד:>
5.5 יחידות שירות מלאות.

<שר העבודה, הרווחה והשירותים החברתיים חיים כץ:>
או 9 שעות.

<שמרית שקד:>
שאתה יכול לקחת מהן 5 יחידות שירות, חלקן בכסף.

<שר העבודה, הרווחה והשירותים החברתיים חיים כץ:>
זה אחד וחצי כפול 58.3 כפול 4.3. זה 376 שקלים. שעה וחצי היא 376 שקלים.

<היו"ר אלי אלאלוף:>
ברשותכם, כל מה שנאמר על ידי השר, אנחנו נגיד באמצעות היועצת המשפטית כדי שזה יחייב אותנו. בבקשה.

<שמרית שקד:>
9 יחידות שירות שהן ממומשות רק לשירותי סיעוד האמורים בפרטים 2 עד 6. לא ניתן לעשות בהן שימוש אחר. נכון אדוני?

<שר העבודה, הרווחה והשירותים החברתיים חיים כץ:>
כן.

<שמרית שקד:>
זה אומר שטיפול אישי, גם מנוי חודשי, שירות השגחה, שירות כביסה.

<שר העבודה, הרווחה והשירותים החברתיים חיים כץ:>
וננסה להרחיב את סל השירותים.

<היו"ר אלי אלאלוף:>
זה יהיה במכתב ההתחייבות שלכם.

<שר העבודה, הרווחה והשירותים החברתיים חיים כץ:>
הם אומרים שכן.

<שמרית שקד:>
5.5 יחידות שירות בכסף שאפשר לממש אותן בעין בכל דבר כולל בבית. אם מממשים אותן, חלקן או כולן בכסף, אין הפחתה של 20 אחוזים גם בהמרה המלאה וגם בהמרה החלקית.

<שר העבודה, הרווחה והשירותים החברתיים חיים כץ:>
זה הסיכום.

<היו"ר אלי אלאלוף:>
זאת רמה א'.

<טלי פלוסקוב (כולנו):>
בסדר. מצוין.

<היו"ר אלי אלאלוף:>
זה מקובל?

<טלי פלוסקוב (כולנו):>
מקובל.

<היו"ר אלי אלאלוף:>
יש לנו הסתייגות אחת של חבר הכנסת חאג' יחיא.

<איציק שמולי (המחנה הציוני):>
יש לנו עוד הערות לחלק האחרון שקראנו.

<היו"ר אלי אלאלוף:>
בבקשה.

<איציק שמולי (המחנה הציוני):>
הערה אחת. זה טכני. השינוי מקובל. ליועצת המשפטית, בסעיף 18(ד)(2), רק כדי להבין, למה בעצם קושרים בין התקנות שהשר יביא לעיוורים לבין הסיפור של הקשישים המבוגרים?

<שמרית שקד:>
אני הבנתי אתמול, יכול להיות שלא הבנתי נכון, שההסדר הוא איזשהו הסדר זמני עד שיביאו תקנות. כמובן שהוועדה יכולה לקבוע את זה לא כהסדר זמני.

<איציק שמולי (המחנה הציוני):>
נכון, אבל בתקנות, בסעיף (ד), נכתב - - -

<שר העבודה, הרווחה והשירותים החברתיים חיים כץ:>
מה זה לבני 90? פרט.

<איציק שמולי (המחנה הציוני):>
היום ברובד הבינוני של גמלת סיעוד ניתנת תוספת בפועל של שעות סיעוד – לא בניקוד אלא בשעות הסיעוד עצמן – לאנשים שהם בני 90 והם בודדים. בפועל הם מקבלים.

<שר העבודה, הרווחה והשירותים החברתיים חיים כץ:>
היו שתי נקודות. היו 18 שעות או 16 שעות. לקחנו בהחלטת מינהלה ואמרנו שכל מי שהוא מעל גיל 90. אני אומר לך איך זה התחיל. כשעברתי על הדוחות, ראיתי מישהו בן 107 שקיבל 16 שעות. אמרתי שאני רוצה שהאחות תבוא ותסביר לי למה היא נתנה לו 15 שעות ולא 18 שעות כשהבן אדם בן 107. אמרתי שאני רוצה לדבר עם האחות כי אני רוצה להבין. אמרו לי שאעזוב את האחות. קיבלנו החלטת מינהלה שכל מי שמעל גיל 90 וזכאי ל-16 שעות, כמה אחוזים זה, רועי? 150 וכמה?

<רועי קרת:>
הרמה הבינונית.

<שר העבודה, הרווחה והשירותים החברתיים חיים כץ:>
150 אחוזים?

<רועי קרת:>
כן. 150 אחוזים.

<שר העבודה, הרווחה והשירותים החברתיים חיים כץ:>
אין 16 שעות. הגיל נותן לו קבוע 18 שעות. כשהוא נתן לו 18 שעות, באופן מיידי הוא נתן לו הנחה ב-50 אחוזים על 400 קילוואט ראשונים בחברת חשמל. העברנו רשימות מסודרות לחברת החשמל, 6,500 אנשים קיבלו מיידית הנחה בחשמל. הלכנו על כל מה שנוגע בזה. אני מקווה שלא הולכים לגעת בזה.

<איציק שמולי (המחנה הציוני):>
לא. זהו. לא הולכים לגעת בזה. בגלל שהחלטת המדיניות שקיבלת במשרד הרווחה, בעצם לתת להם תוספת בפועל, הוגש לוועדה מחקר של מרכז המחקר והמידע של הכנסת שהזהיר אותנו מפני הסכנה שמתוך הקבוצה הזאת כ-4,500 אנשים עלולים להיפגע.

<שר העבודה, הרווחה והשירותים החברתיים חיים כץ:>
אתה מבין מה אמרת עכשיו? ש-1,000 ומשהו מאלה שעשינו להם את התהליך נפטרו. היו 6,000 ומשהו ועכשיו אתה אומר 4,500.

<קריאה:>
הם יעברו לקבוצה הנמוכה יותר.

<איציק שמולי (המחנה הציוני):>
ADL-7 לא עומד להיפגע. -ADL6 היה יכול להיפגע. בזכות התיקון שהובא כאן - - -

<שר העבודה, הרווחה והשירותים החברתיים חיים כץ:>
אתה לא מבין מה הולך לקרות בביטוח הלאומי עם ה-ADL.

<איציק שמולי (המחנה הציוני):>
אני רוצה להסביר את עצמי. אני לא מדבר על הערה מהותית. השינוי הוא נכון. אני מדבר על הערה טכנית. יש כאן בעצם חיבור בין התקנות שהשר צריך להביא ובתקנות רשום בסעיף (ד) תקנות לעניין עיוורים בודדים.

<שמרית שקד:>
בין היתר. אני אקריא מה התקנות האלה. כתבתי: תקנות לפי סעיף 232 לחוק הביטוח הלאומי. תקנות לפי סעיף 232 אלה תקנות לעניין מידת התלות של הזכאי בעזרת הזולת לביצוע פעולות יום-יום ואת הצורך שלו בהשגחה (להלן - תפקוד) לרבות בדיקה מחדש לפי בקשתו של הזכאי. הכול לפי כללים שיקבע השר באישור ועדת העבודה והרווחה.
<איציק שמולי (המחנה הציוני):>
שאלה. אם השר מביא תקנות לעניין עיוורים ובתקנות אין התייחסות לבני ה-90 פלוס, לפי הנוסח הקיים בני ה-90 פלוס עלולים לאבד את ההטבה שלהם.

<שמרית שקד:>
נכון. לא דרשנו שהתקנות יתייחסו.

<שר העבודה, הרווחה והשירותים החברתיים חיים כץ:>
אני מבטיח לך שהשר הזה - - -

<איציק שמולי (המחנה הציוני):>
אני לא מדבר על השר הזה.

<קריאה:>
הוועדה צריכה לאשר את התקנות האלה. ככל שמשהו כזה יקרה, הועדה לא תאשר.

<שר העבודה, הרווחה והשירותים החברתיים חיים כץ:>
לגבי העיוורים, בדיקות ADL לא מתאימות להם.

<איציק שמולי (המחנה הציוני):>
ההצעה שלי היא להוסיף בסעיף (ד) – בהן ייקבעו בין היתר הוראות לעניין בדיקת תלות של עיוורים בודדים ולעניין בני 90 פלוס. מה שרשום בסעיף (ד)(2).

<שמרית שקד:>
אבל השאלה מה מחייב. זאת אומרת, המשמעות היא שאתה מחייב את השר לקבוע משהו. מה אתה רוצה שנקבע?

<איציק שמולי (המחנה הציוני):>
אני לא מחייב את השר לקבוע כלום. פשוט כאן, לפי הסעיף הזה - - -

<קארין אלהרר (יש עתיד):>
אבל אתה רוצה לומר אמירה מפורשת.

<איציק שמולי (המחנה הציוני):>
נכון.

<שמרית שקד:>
שמה היא אומרת? שהשר יהיה חייב להתייחס לבני 90 פלוס?

<איציק שמולי (המחנה הציוני):>
קודם כל להתקין את התקנה.

<קארין אלהרר (יש עתיד):>
אבל איציק, עדיף להשאיר.

<איציק שמולי (המחנה הציוני):>
לא נכון.

<שר העבודה, הרווחה והשירותים החברתיים חיים כץ:>
נכיר לו גם זמנית.

<איציק שמולי (המחנה הציוני):>
תאמין לי שממך אני לא דואג.

<קארין אלהרר (יש עתיד):>
איציק, תקשיב. אם אתה עושה דברים ספציפיים, תשאל את עצמך אם יש אוכלוסייה שלא תקבל.

<איציק שמולי (המחנה הציוני):>
אבל כרגע הניסוח הוא ספציפי. כרגע, מה שרשום.

<שמרית שקד:>
לא. תקנות לפי 232, זה אומר שהוא צריך להביא תקנות לעניין מידת התלות של הזכאי. חייבנו להביא הוראות, כפי שאמר היושב ראש אתמול, לעניין בדיקה. הוגדרו זמנים והם צריכים להביא את זה בתוך שישה חודשים מיום פרסום החוק.

<שר העבודה, הרווחה והשירותים החברתיים חיים כץ:>
כמה?

<שמרית שקד:>
שישה חודשים מיום פרסום החוק.

<שר העבודה, הרווחה והשירותים החברתיים חיים כץ:>
את יכולה לצמצם קצת את הזמן.

<קארין אלהרר (יש עתיד):>
אל תגיד. אתה לא יודע מה יהיה.

<שר העבודה, הרווחה והשירותים החברתיים חיים כץ:>
גם אם יש בחירות, יש שר.

<רועי קרת:>
אפשר להביא את זה יותר מהר. זה עד שישה חודשים.

<היו"ר אלי אלאלוף:>
אני מציע לומר עד שישה חודשים.

<קארין אלהרר (יש עתיד):>
עד. אם אתה רוצה, תביא תוך חודש.

<שר העבודה, הרווחה והשירותים החברתיים חיים כץ:>
טוב. עד, זה בסדר.

<היו"ר אלי אלאלוף:>
איציק, מה חסר לך בניסוח הנוכחי?

<איציק שמולי (המחנה הציוני):>
אני חושב שבניסוח הנוכחי הסכנה היא שאם השר מביא ביעילותו תוך שלושה חודשים תקנות שנוגעות לעיוורים ובתקנות אין התייחסות לקשישים הבודדים המבוגרים ביותר, הם לפי הניסוח הזה עלולים לאבד את ההטבה שלהם.

<היו"ר אלי אלאלוף:>
זה אומר שאנחנו בניסוח הנוכחי, הניסוח הזה אמור לשנות את מצבו בהתאם להצגת התקנות שיבואו גם לפני כן.

<איציק שמולי (המחנה הציוני):>
נכון.

<שמרית שקד:>
מה אתה רוצה שהשר יקבע בתקנות לעניין זה? מה אנחנו צריכים לומר? אני מנסה להבין את המהות.

<היו"ר אלי אלאלוף:>
הוא יקבע מה שהוא רוצה.

<שמרית שקד:>
חבר הכנסת שמולי, מה יהיה חייב שר לקבוע בתקנות?

<איציק שמולי (המחנה הציוני):>
לרבות התייחסות לאותה קבוצת אוכלוסייה שהמחקר של מרכז המידע והמחקר של הכנסת הצביע עליה שהם בודדים.

<שר העבודה, הרווחה והשירותים החברתיים חיים כץ:>
למה בודדים? עשינו לגבי בני 90 שהם לא בודדים.

<איציק שמולי (המחנה הציוני):>
בני 90.

<היו"ר אלי אלאלוף:>
אם התקנות יבואו לפני הזמן, החוק הזה כאילו דוחה את ההטבות שיש לאוכלוסייה הזאת. אומר איציק, בצדק, שברגע שהתקנות ייכנסו לתוקפן, ואם זה לפני החוק הזה, התקנות יעגנו את החוק.

<שמרית שקד:>
אני אכתוב כפי שאתה מבקש, אבל אני אסביר. בעיקרון לעניין בדיקת תלות של עיוורים בודדים, אמרו שאין בדיקת תלות של עיוורים בודדים. לכן אמרו שאנחנו מצפים מהשר שיסדיר את הנושא של בדיקת תלות עיוורים בודדים ואז אתה בעצם אומר שעד אז יחולו ההוראות שקיימות היום.

<איציק שמולי (המחנה הציוני):>
נכון.

<שמרית שקד:>
מה אני לכאורה מצפה מהשר שיסדיר בתקנות לעניין בני 90 שעד שזה לא יקרה יחול ההסדר הזה? מה המהות? מה אני מצפה שיסדיר?

<איציק שמולי (המחנה הציוני):>
את מצפה שיסדיר גם את העניין של הבדיקה.

<שמרית שקד:>
לעניין 90 פלוס?

<היו"ר אלי אלאלוף:>
לא. בכלל של העיוורים.

<שמרית שקד:>
אני שואלת כדי להבין מה לכתוב.

<איציק שמולי (המחנה הציוני):>
גם את העניין של בני 90 פלוס.

<קריאה:>
בני 90 לא חייבים להיות עיוורים.

<איציק שמולי (המחנה הציוני):>
נכון.

<שמרית שקד:>
לכן: ייקבעו הוראות לעניין בדיקת תלות של מקרים מיוחדים וכן הוראות מיוחדות לעניין בני 90 ומעלה.

<לאה פדידה (המחנה הציוני):>
כן.

<קארין אלהרר (יש עתיד):>
אולי נשמע את הביטוח הלאומי?

<רועי קרת:>
 הערה משפטית. אם מסמיכים לשר להתקין תקנות - אני אומר אמירה ג'נרית - תסמכו על שיקול הדעת שלו. אם נותנים סמכות להתקין תקנות אבל אומרים לו גם מה יהיה כתוב בתקנות, תכתבו את זה בחוק.

<קארין אלהרר (יש עתיד):>
לא. נותנים עקרונות.

<רועי קרת:>
לא. אלה לא עקרונות. 

<לאה פדידה (המחנה הציוני):>
השר כאן. הוא הסכים.

<היו"ר אלי אלאלוף:>
קיבלנו את ההודעה של רועי. 

<איציק שמולי (המחנה הציוני):>
עוד הערה אחת לגבי המכתב. אני לא אפתח את זה עכשיו בגלל קוצר הזמן. רק הערה כללית ועוד בקשה. 

הערה כללית. אני הייתי מצפה שהממשלה הייתה מגיעה לכאן, בעיקר לאור המצגת הראשונית, עם משהו הרבה יותר מפורט, גם בעניין של טיפולי השיניים, גם בעניינים אחרים, וזה לא קורה למרות שזה הובטח בדיון הראשון.

<קארין אלהרר (יש עתיד):>
לוחות זמנים.

<איציק שמולי (המחנה הציוני):>
דבר שני, וזה כן מטריד אותי. חיים, כדאי שתקשיב כי היינו שותפים לזה. אני בזמנו לא בכדי התנגדתי והייתי בין הקולות הבודדים כאן להקמה של רשות שוק ההון, עצמאית, נפרדת מהאוצר. למה אני אומר את זה עכשיו? כי לפי המצב הנוכחי אדוני היושב ראש, הוצג לנו כאן בדיון הראשון מהלך במסגרתו כל ילד שנולד במדינת ישראל יחויב בביטוח סיעודי.

<היו"ר אלי אלאלוף:>
יזכה. לא יחויב.

<קריאה:>
יש הבדל גדול בין יזכה לבין יחויב.

<איציק שמולי (המחנה הציוני):>
אני חושב שהמדינה לא תחלק כאן מתנות חינם. 

<שר העבודה, הרווחה והשירותים החברתיים חיים כץ:>
מי ישלם בגינו?

<איציק שמולי (המחנה הציוני):>
ההורים שלו. זה יהיה בקופת חולים.

<שר העבודה, הרווחה והשירותים החברתיים חיים כץ:>
עד איזה גיל?

<איציק שמולי (המחנה הציוני):>
אלה בדיוק השאלות שאני שאלתי. אני לא פותח את הדיון אדוני היושב ראש. אני רק מבקש ממך דבר אחד.

<שר העבודה, הרווחה והשירותים החברתיים חיים כץ:>
אתה אומר שאתה רוצה לסבסד.

<איציק שמולי (המחנה הציוני):>
נכון למצב המשפטי הנוכחי, הדבר הדרמטי הזה יכול להתקבל בצו פנימי בתוך רשות שוק ההון. בעיני זה דבר לא סביר בעליל. לכן הבקשה שלי היא שאם יש מהלך ממשלתי מתוכנן בתחום הזה, שזה יובא לפחות לדיון בוועדת העבודה, הרווחה והבריאות.

<שר העבודה, הרווחה והשירותים החברתיים חיים כץ:>
אני אומר לך את האמת. אני לא רואה - - -
<איציק שמולי (המחנה הציוני):>
גם אני לא אבל זה הוצג במצגת של הממשלה.

<שר העבודה, הרווחה והשירותים החברתיים חיים כץ:>
אני לא רואה שמישהו כאן, אם זה אנחנו או מישהו אחר, נותן לחברות הביטוח כסף סתם כאשר האחוזים הסיעודיים של אנשים צעירים שואפים לאפס. הרווח הוא עצום.

<קארין אלהרר (יש עתיד):>
אני רוצה להתנגד.

<שר העבודה, הרווחה והשירותים החברתיים חיים כץ:>
בסדר. 

<איציק שמולי (המחנה הציוני):>
עשו את זה כבר פעם אחת.

<שר העבודה, הרווחה והשירותים החברתיים חיים כץ:>
מותר לך להתנגד.

<היו"ר אלי אלאלוף:>
לאור ההערה שלך, יש לי הצעה. איציק, אני חושב שהמכתב הזה הוא על פי בקשתי מפני שכאשר הציגו לנו את חוק הסיעוד, דיברו על ההטבות הנוספות או המהלכים הנוספים שמלווים את חוק הסיעוד. רצינו שזה ייכלל בפרוטוקול של הישיבה כדי שנוכל לעשות את המשך הטיפול של הוועדה אחרי שהחוק הזה עובר. אנחנו לא נוותר, אנחנו רואים בזה התחייבות ממשלתית ברורה. זו הייתה החלטת ממשלה ובוודאי השר יודע כי הוא הצביע עבורה. 

לכן אני מציע שמיד אחרי פגרת הכנסת, אם עוד תהיה הכנסת ה-20, נבוא לקיים דיון בנושא בצורה מאוד מפורשת ומפורטת.

<שר העבודה, הרווחה והשירותים החברתיים חיים כץ:>
אני ואיציק שמולי לא מתכוונים לרפורמה בסיעוד שנערכת עכשיו. אנחנו מדברים על אנשים, לא דרך מערכת הסיעוד של הביטוח הלאומי ששילמו עשרות שנים וקנו ביטוח סיעודי ופתאום בא הרגולטור ושינה.

<היו"ר אלי אלאלוף:>
אנחנו לחוצים בזמן. יש לנו עוד נושא לדיון שבוודאי מעניין אותך. אנחנו נהיה אתכם במאבק הבא שלך.

<שמרית שקד:>
אנחנו בסעיף קטן (ד). חבר הכנסת שמולי, לבקשתו תיקנתי: בהן ייקבעו בין היתר הוראות לעניין בדיקת תלות של עיוורים בודדים – זה היה – וכן הוראות מיוחדות לבני 90 פלוס.

אנא תשומת לבך. יעל אגמון העירה שצריך בפסקה (1) להוריד את המלים "ונקבעו לגביו בבדיקת התלות 2.5, 3.5 נקודות" ולומר ש"זכאי לגמלת סיעוד שהוא עיוור בודד שחלות לגביו הוראות סעיף 224א(1) לדין החדש, יחולו לגביו הוראות סעיף 224א(2) לדין החדש".

<נתי ביאליסטוק כהן:>
שתי הערות לנקודה הזאת. בקשה לתיקון בנקודה הזאת. מי שמוגדר כעיוור בודד, ביקשה יעל אגמון להכניס את ההגדרה כפי שהיא היום.

<יעל אגמון:>
לא. כל מה שאני ביקשתי, הדבר היחידי שביקשתי, עיוור בודד בבדיקת תלות רגילה לא מקבל 2.5 נקודות. לכן אי אפשר לכתוב עיוור בודד שווה 2.5 נקודות. זאת קבוצה ריקה.

<נתי ביאליסטוק כהן:>
נכון.

<יעל אגמון:>
לכן צריך להוריד את המלים שנקבעו לגביו. הסעיף צריך להיקרא: זכאי לגמלה מי שהוא עיוור בודד, יחולו לגביו הוראות סעיף 224א(2) לדין החדש ולא הוראות סעיף 224א(1).
<נתי ביאליסטוק כהן:>
בסדר גמור. אני מקבל את זה בשתי ידיים.

<שמרית שקד:>
בהגדרה שהגדרתי של בודד, הסבת את תשומת לבנו, מי שאינו מתגורר עם אדם נוסף תחת קורת גג אחת או שהאדם שאתו הוא מתגורר זכאי לגמלת סיעוד או שר"ם.

<נתי ביאליסטוק כהן:>
בדיוק. או שר"ם.

דבר נוסף. לעניין התקנות, התקנות צריכות לקבוע כללים לקביעת תלות של עיוור. המושג בודד שם כבר לא רלוונטי.

<שמרית שקד:>
בדיקת תלות של עיוורים?

<נתי ביאליסטוק כהן:>
כן. המושג בודד הוא רלוונטי רק לעובדה שהוא מקבל את זה באופן שלא מאפשר בדיקה. אם תיקבע בדיקה, היא צריכה לחול על כל עיוור.

<קריאה:>
שתי הערות.

<היו"ר אלי אלאלוף:>
לא. אין לנו זמן. היה לנו דיון ארוך על הנושא. אני יכול להגיד, בלי להתייעץ עם השר, שכל מה שילך להיטיב עם העיוורים, הוא יתמוך בזה. 

<שר העבודה, הרווחה והשירותים החברתיים חיים כץ:>
בוודאות.

<היו"ר אלי אלאלוף:>
בוודאי. עשית את זה בדיון הקודם. 

אני רוצה לעבור להסתייגות של חבר הכנסת חאג' יחיא.

<שמרית שקד:>
אמרנו ב-225ג(ב), אתה רשאי להפקיד ניכויים, זאת תהיה חובה ולא רשות.

<היו"ר אלי אלאלוף:>
אני הצעתי להוריד את זה אבל יש שיקול נוסף לחברי ואני אכבד אותו. אני מבקש להוריד.

מי בעד ההסתייגות? מי נגד?

הצבעה

בעד – מיעוט
נגד – רוב
ההסתייגות לא נתקבלה.

<היו"ר אלי אלאלוף:>
ההסתייגות לא התקבלה. זכותך להעלות אותה במליאה ואנחנו נשמח לשמוע אותך.

אנחנו מגיעים להצבעה על כל החוק.

<שמרית שקד:>
אתה יכול להצביע על כל החוק כולל כל השינויים שהוקראו.

<קריאה:>
אני רוצה להבין מה בסוף נאמר בסעיף על עיוור?

<שמרית שקד:>
אני אקריא, אם אדוני ירשה לי.

אני מתחילה מאמצע פסקה (ד), מאמצע השורה השלישית: "שבהן יקבעו בין היתר הוראות לעניין בדיקת תלות של עיוורים וכן הוראות מיוחדות לעניין בני 90 פלוס. כל עוד לא הותקנו תקנות כאמור, זכאי לגמלת סיעוד שהוא עיוור בודד וחלות לגביו הוראות סעיף 224א(1) לדין החדש, יחולו לגביו הוראות סעיף 224א(2) לחוק החדש".

<היו"ר אלי אלאלוף:>
מי בעד אישור פרק ה' כולו (ביטוח לאומי), למעט סעיפים 22, 23, 24(1) ו-(2)(א), 25 (שעניינם שיפוי המוסד לביטוח לאומי), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנת התקציב 2019), התשע"ח-2018 עם התיקונים והשינויים כפי שהוקראו? מי נגד?

הצבעה

בעד – 7

נגד - אין
הצעת החוק נתקבלה.

<היו"ר אלי אלאלוף:>
הצעת החוק התקבלה. תודה לשר. ההצעה עולה למליאה. תודה.

<נתי ביאליסטוק כהן:>
רבותיי, חברי הכנסת, הרבה הרבה תודה.

<היו"ר אלי אלאלוף:>
בבקשה. תודה.

<הישיבה ננעלה בשעה 13:40.>

